Diari Oficial de la Generalitat Valenciana


Sumari del DOGV 4935, del 31-01-2005 (2005/773)

ORDRE de 26 de gener de 2005, de la Conselleria d'Agricultura, Pesca i Alimentació, per la qual s'estableix el procediment per a la sol·licitud de les ajudes extraordinàries de la convocatòria 2005, de l'Ordre CAPA, de 12 de març de 2001.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4935

Data del DOGV
:   31-01-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/773


Data del document
:   26-01-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * ajuda pública
    * IFOP
    * indústria alimentària
    * comercialització
    * indústria agrària
    * silvicultura
    * FEOGA
    * ajuda a l'agricultura
    * indústria pesquera
    * transformació alimentària

ORDRE de 26 de gener de 2005, de la Conselleria d'Agricultura, Pesca i Alimentació, per la qual s'estableix el procediment per a la sol·licitud de les ajudes extraordinàries de la convocatòria 2005, de l'Ordre CAPA, de 12 de març de 2001. [2005/M773]
  
Mitjançant una Ordre de 26 d'octubre de 2004, pel conseller d'Agricultura, Pesca i Alimentació, es va suspendre la presentació de noves sol·licituds per a les convocatòries 2005 i següents de les ajudes previstes en l'Ordre CAPA, de 12 de març de 2001, per la qual s'estableixen ajudes per a inversions en millora de les condicions de transformació i comercialització dels productes agraris, silvícoles, de la pesca i de l'alimentació. L'esmentada circumstància vènia condicionada per l'excés de sol·licituds d'ajuda corresponents a convocatòries anteriors a les quals la falta de dotacions pressupostàries suficients impedia obtindre una resolució positiva.
  
Per això, a fi de no trencar les expectatives generades en el sector agroalimentari de la Comunitat Valenciana materialitzades en la inversió executada pendent de rebre les ajudes sol·licitades, en l'article 2, punt 2, de la mencionada ordre, s'establia que: «Excepcionalment, en el cas que el pressupost de la Generalitat Valenciana per a l'any 2005 incloga la dotació pressupostària corresponent, amb este objecte, les esmentades sol·licituds podran ser reconsiderades en el pròxim exercici, d'acord amb el règim que s'establisca mitjançant l'ordre que, si és el cas, es dicte per la Conselleria d'Agricultura, Pesca i Alimentació».
  
El projecte de pressupostos de la Generalitat Valenciana per a l'any 2005, preveu una partida de fons propis de la Generalitat Valenciana, que permetrà concedir estes ajudes extraordinàries, amb les condicions i requisits establits en la present ordre.
  
Tot això, sense perjuí que un eventual increment del finançament actualment disponible, permeta obrir una nova convocatòria en la qual, atenent al paper social de creadora d'ocupació, i de valor afegit de la indústria agroalimentària, s'adoptara una especial consideració cap als projectes d'inversió escomesos per indústries agroalimentàries a les comarques de l'interior de la Comunitat Valenciana.
  
En conseqüència, a proposta del director general de Producció i Comercialització Agrària, en l'exercici de les facultats que tinc conferides
  
ORDENE
  
Article 1. Objecte
  
1. L'objecte de la present ordre és establir el procediment per a la sol·licitud i concessió de les ajudes extraordinàries previstes en l'article 2.2 de l'Ordre de 26 d'octubre de 2004, per a la convocatòria 2005, amb relació a les ajudes previstes en l'Ordre CAPA de 12 de març de 2001, per la qual s'instrumenten ajudes per a inversions en millora de les condicions de transformació i comercialització dels productes agraris, silvícoles, de la pesca i de l'alimentació.
  
2. En allò no previst en la present ordre, s'aplicarà el contingut de l'Ordre de 12 de març de 2001, i les seues modificacions (correcció d'errades publicada el dia 4 de maig de 2001, i ordres CAPA de 4 de març de 2002 i 20 de febrer de 2004), pel que fa als objectius i finalitat de les ajudes, tramitació, procediments de concessió i pagament, exclusions de les inversions elegibles, i en general per a tot allò que s'ha relacionat amb la gestió de les ajudes, llevat que s'opose al que disposa la present ordre, i en este cas s'entendrà modificada per esta.
  
Article 2. Beneficiaris
  
1. Podran ser beneficiaris de les esmentades ajudes les empreses agroalimentàries que així ho sol·liciten, i figuren incloses en la llista que consta en la Resolució de 29 d'octubre de 2004, del conseller d'Agricultura, Pesca i Alimentació, de la convocatòria 2004 de l'Ordre de 12 de març de 2001, per la qual s'instrumenten ajudes per a inversions en millora de les condicions de transformació i comercialització dels productes agraris, silvícoles, de la pesca i de l'alimentació, en l'apartat de sol·licituds denegades per falta de dotacions pressupostàries i publicada en el Diari Oficial de la Generalitat Valenciana de 28 de desembre de 2004.
  
2. Només es resoldrà una petició per sol·licitant, per la qual cosa quan una mateixa empresa tinga inclosos en la relació anteriorment esmentada més d'un expedient, haurà d'indicar el seu ordre de preferència.
  
Article 3. Quantia de les ajudes
  
1. Els següents percentatges d'ajuda s'entendran amb caràcter de màxims, depenent del volum de les reconsideracions rebudes i de les disponibilitats pressupostàries reals. Si no es pogueren aconseguir estos, es reduiran proporcionalment en cada un dels grups de l'apartat 2 fins a aconseguir les quantitats disponibles. En el cas de produir-se sobrants, estos es repartiran entre les sol·licituds afectades pel límit per beneficiari que es fixa en el punt 4 del present article.
  
2. S'estableix la següent escala per a la determinació de la quantia de les ajudes, com a percentatge de la inversió elegible:
  
A. Beneficiaris que hagen rebut una resolució denegatòria per falta de dotacions per a les ajudes dels capítols IV i II de l'Ordre de 12 de març de 2001.
  
Entitats associatives agràries: 22%
  
Societats mercantils: 20%
  
B. Beneficiaris que hagen rebut una resolució denegatòria per falta de dotacions per a les ajudes del capítol IV de l'Ordre de 12 de març de 2001.
  
Tots els beneficiaris: 10%
  
C. Sector pesca i aqüicultura: beneficiaris que hagen rebut una resolució denegatòria per falta de dotacions per a les ajudes del capítol III de l'Ordre de 12.03.2001.
  
Tots els beneficiaris: 25%
  
3. Per a la determinació de la inversió elegible caldrà ajustar-se al que disposen els articles 4, 7,11 i annexos I i II de l'Ordre CAPA, de 12 de març de 2001.
  
4. En tot cas, per aplicació dels percentatges de l'apartat anterior, un beneficiari no podrà superar els 420.000 euros d'ajuda.
  
Article 4. Procediment
  
1. El procediment per a la concessió de les ajudes s'iniciarà mitjançant sol·licitud de l'empresa agroalimentària, l'ajuda de la qual va ser denegada per falta de dotacions pressupostàries en la convocatòria 2004, perquè es reconsidere la seua petició per a esta convocatòria extraordinària de 2005, segons el model que s'acompanya en l'annex. El termini de presentació de sol·licituds serà d'un mes, comptat a partir de la data de publicació de la present ordre.
  
La sol·licitud s'acompanyarà de la dada sobre la inversió realment executada i pagada a 31 de desembre de 2004, així com d'una previsió de les inversions a executar en l'any 2005 i fins al dia 30 de juny de 2008, i dels certificats actualitzats sobre compliment d'obligacions fiscals i enfront de la seguretat social, així com del full de manteniment de tercers igualment actualitzat. En cas de no haver-ho lliurat amb anterioritat, serà necessari aportar certificats de Xarxa Natura 2000 i Impacte Ambiental expedits pel tècnic competent i visats pel Col·legi Oficial corresponent, d'acord amb els models de l'Ordre CAPA, de 20 de febrer de 2004 i declaració actualitzada d'altres ajudes sol·licitades i/o concedides per al mateix projecte.
  
2. Quan les inversions, objecte de la sol·licitud d'ajuda, comprenguen l'execució d'obra civil, s'acompanyarà la sol·licitud de reconsideració de la llicència definitiva d'obres municipals, corresponent a les obres incloses en el projecte d'inversió per al qual se sol·licita l'ajuda. Les reconsideracions que no compten en el moment del tancament del termini de sol·licituds amb este document no podran ser auxiliades.
  
3. S'estableix un termini màxim per a la finalització de les inversions auxiliables pel present procediment que finalitzarà el dia 30 de juny de 2008. Les inversions i despeses executades i/o pagades amb posterioritat a esta data es consideraran com a no elegibles en la fase de pagament.
  
Article 5. Tramitació
  
Rebudes les sol·licituds de reconsideració, els servicis tècnics competents en indústries agroalimentàries de la Direcció General de Producció i Comercialització Agrària i les seues unitats territorials, avaluaran el seu grau d'adequació al que disposa l'Ordre CAPA, de 12 de març de 2001 i requeriran als sol·licitants, en el termini d'un mes, a comptar des del tancament del període de sol·licituds, a més de la documentació establida en l'article 4, tota aquella altra complementària necessària per a la resolució positiva de l'expedient. S'entendran desistides, i s'arxivaran sense més tràmits, aquelles sol·licituds que no s'emplenen en els terminis establits els requeriments d'informació sol·licitats.
  
Article 6. Òrgan col·legiat proponent i resolució
  
1. Una vegada es determinen els percentatges d'ajuda definitius en funció de les reconsideracions rebudes, les empreses que completen la documentació sol·licitada en els terminis marcats, seran proposades per a la seua resolució al conseller d'Agricultura, Pesca i Alimentació en el termini de quatre mesos, a comptar des del tancament del període de sol·licituds, per una comissió avaluadora integrada pel director general de Producció i Comercialització Agrària o persona en qui delegue, el cap de l'Àrea de Comercialització Agrària, 3 funcionaris de la CAPA amb nivell mínim de cap de secció i el cap del Servici d'Indústries Agroalimentàries.
  
2. La falta de resolució en termini tindrà efectes desestimatoris.
  
Article 7. Finançament
  
1. Les ajudes de la present ordre es concedixen sobre la base que l'import global de la inversió demandant d'ajudes, esgota el finançament comunitari per a compromisos de Feoga-Orientació, i d'IFOP en la indústria pesquera, per la qual cosa es concediran totalment amb fons propis de la Generalitat Valenciana, i així es farà constar en les corresponents resolucions de concessió.
  
No obstant això, i per si es produïra un increment de les dotacions comunitàries actualment esgotades, bé per una reprogramació o per qualsevol altre motiu, les ajudes concedides respectaran tots els requisits i procediments per al seu finançament comunitari (excepte el de la disminució del percentatge de subvenció) de manera que, en este supòsit, la Generalitat Valenciana sol·licitarà el reembossament per estes quantitats gastades a l'empara de la present ordre.
  
2. Les ajudes es concediran, en règim plurianual, a càrrec de les dotacions de les línies 1907 i 1990 dels pressupostos de la Generalitat Valenciana que per a l'any 2005 té les quanties següents:
  
Línia 1907: 3.706.102,03 euros
  
Línia 1990: 59.719,21 euros
  
Article 8. Penalitzacions i reintegraments
  
1. L'incompliment per minoració de la inversió programada en les anualitats del pla d'inversió aprovat, tindrà com a conseqüència una penalització en el pagament de l'anualitat per valor de la mitat del percentatge d'incompliment. Esta penalització només s'aplicarà quan l'incompliment supere el 20% de la inversió aprovada en la esmentada anualitat.
  
2. L'incompliment dels requisits exigits per a la concessió de les ajudes regulades en esta ordre donarà lloc a l'inici del procediment de reintegrament de les quantitats percebudes, incrementades amb l'interés de demora legalment establit, des del moment del seu abonament.
  
Article 9. Finalitat
  
Els beneficiaris de les ajudes previstes en la present ordre es comprometran a mantindre la propietat de la inversió subvencionada (obra civil, equips i instal·lacions) durant un termini mínim de cinc anys, des de la data de concessió de la subvenció, per a l'ús exclusiu previst en la present ordre. En cas d'incompliment, hauran de procedir al reintegrament de l'import percebut com a subvenció, incrementat en l'interés de demora legalment establit, des del moment del seu abonament.
  
Article 10.Compatibilitat de les ajudes
  
Cap de les inversions subvencionables previstes en esta ordre es podrà beneficiar simultàniament de qualsevol altra ajuda publica per a esta finalitat.
  
DisposiciÓ addicional
  
La concessió de les ajudes previstes en la present ordre queda supeditada al que disposa l'article 88.3 del Tractat Constitutiu de la Comunitat Europea i la resta de normativa aplicable sobre competència.
  
Disposicions finals
  
Primera
  
El present procediment extraordinari finalitzarà una vegada s'hagen resolt tots els expedients reconsiderats que hagueren completat la documentació sol·licitada, sense perjuí que al llarg de l'exercici 2005, i una vegada assegurat el finançament necessari a càrrec de fons propis de la Generalitat Valenciana, es poguera tornar a obrir novament l'admissió de sol·licituds, principalment, per a projectes d'inversió amb especial incidència en el desenvolupament rural de les comarques de l'interior de la Comunitat Valenciana.
  
Segona. Desenvolupament normatiu
  
Es faculta el director general de Producció i Comercialització Agrària per a dictar totes les disposicions que siguen necessàries per al desenvolupament del que disposa esta ordre.
  
Tercera. Entrada en vigor
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 26 de gener de 2005
  
El conseller d'Agricultura, Pesca i Alimentació,
  
JUAN GABRIEL COTINO FERRER
  
ANNEX
  
Sr./Sra ... en representació de l'empresa ... NIF ... i domicili social a ..., carrer de ..., província de ...
  
SOL·LICITA
  
En relació a l'expedient d'ajudes per a les inversions en la indústria agroalimentària (Ordre CAPA, de 12 de març de 2001), número ..., titulat ..., la reconsideració per a la convocatòria extraordinària 2005 i acompanya els documents següents:
  
- Dades i programa d'inversions
  
Import de la inversió pagada i executada al 31.12.2004.
  
Previsió de l'import de la inversió pagada i executada al 31.12.2005.
  
Previsió de l'import de la inversió pagada i executada al 31.12.2006.
  
Previsió de l'import de la inversió pagada i executada al 31.12.2007.
  
Previsió de l'import de la inversió pagada i executada al 30.06.2008.
  
- Certificats actualitzats del compliment de les obligacions fiscals i de la Seguretat Social.
  
- Declaració actualitzada d'altres ajudes sol·licitades i/o concedides per al mateix projecte.
  
- Llicència d'obres definitiva, en el cas que el projecte contemple obra civil.
  
- Full de manteniment de tercers actualitzat.
  
- Certificat d'afecció a Xarxa Natura 2000 i Impacte Ambiental (si no s'haguera presentat amb anterioritat).
  
..., ... de ... de 2005
  
El sol·licitant (firma)